recursal/SuperWikiNEXT-32B huggingface dataset:
**Eric Robert Pearce** (født 29. oktober 1931 i Jabalpur i India), australsk landhockeyspiller som deltok i de olympiske leker 1956 i Melbourne, 1960 i Roma, 1964 i Tokyo og 1968 i Mexico by.

Pearce vant en olympisk bronsemedalje i landhockey under Sommer-OL 1964 i Tokyo. Han var med på det australsk laget som kom på tredjeplass i landhockeyturneringen bak India og Pakistan. Australia tapte semifinalen med 1-3 mot India og i bronsefinalen møtte de Spania som de slo med 3-2. Pearce spilte åtte kamper og scoret seks mål i turneringen.

OL-medaljer
-----------

* 1968 Mexicos flagg Mexico by - Sølv Sølv i landhockey Australias flagg Australia
* 1964 Japans flagg Tokyo - Bronse Bronse i landhockey Australias flagg Australia

Eksterne lenker
---------------

* (en) Eric Pearce – Olympedia Rediger på Wikidata

* (en) Eric Pearce – Sports-Reference (OL-resultater – arkivert) Rediger på Wikidata

* (en) Eric Pearce – Australian Olympic Committee Rediger på Wikidata

* (en) Eric Pearce – Sport Australia Hall of Fame Rediger på Wikidata
**Smygkasino**, eller **krypkasino**, er en variant av kortspillet Kasino.

Spillet har samme regler for poeng og samme gang i spillet, men målet med spillet er motsatt av Kasino i at en i Smyg skal unngå å ta poeng.

Regler
------

Når en legger ut et kort må en ta inn kort hvis tallkombinasjonene av kortene tilsier det. En har fremdeles lov å bygge slik som i vanlig Kasino.

Taktikk
-------

Smyg gir mer rom for taktikk enn vanlig Kasino, og er således litt mer komplisert. Det vil ofte være gunstig å ta kort og stikk for å unngå å måtte ta andre stikk senere som gir mer poeng. En kan også legge ut kort for å prøve å gjøre det slik at alle tallkombinasjoner ligger i bordet, og at en dermed tvinger motspilleren til å ta kort. Hvis en spiller har bygget til noe (Dame), kan en også legge ut kort som passer, slik at spilleren må ta flere kort (som blir Dame) i tillegg til bygget.

Varianter
---------

* Noen spiller med tvungen tabbe, dvs at hvis kortene på bordet kan samles til en tabbe, og spilleren hvis tur det er har kortet på hånd, må han ta tabben.
**Morfem** (fra fransk *morphème*, etter mønster av *fonem*) er i lingvistikken en abstrakt enhet: det minste (abstrakte) språklige elementet med meningsbærende funksjon. De konkrete lydkombinasjonene representerer et morfem, kalles allomorfer.

Morfemteorien ble utviklet etter teorien av det språklige tegn av Ferdinand de Saussure, som har sagt at et språklig tegn har en betydningsside og en formal side.

For eksempel har ordet «mat» ett morfem, og ordet «vare» har ett morfem, mens ordet «matvare» består av to morfemer («mat» + «vare»). På samme måte består ordet «ombygging» av tre morfemer: prefikset «om», rota «bygg» og suffikset «ing».

Forskjellen på «morfem», «morf» og «allomorf»
---------------------------------------------

Mens *morfem* er betegnelen på hver av de abstrakte minste betydningsenhetene som ord er bygget opp av, så er en *morf* den konkrete betydningsbærende lydkombinasjonen som i et gitt tilfelle brukes for å representere et morfem i et ord. Når ett gitt morfem (eller morfemkombinasjon) i ulike ord blir representert av ulike morfer, kalles disse ulike morfene for *allomorfer* (entall *allomorf*) av morfemet. Med andre ord: Hvis den konkrete morfen *x* er medlem av det abstrakte morfemet *y*, er *x* en allomorf av *y*.

For eksempel har morfemet som refererer til transportmiddelet «bil» bare én mulig morf og derfor én allomorf: «bil». Men morfemet som refererer til transportmiddelet «sykkel», representeres av to allomorfer i de to ordene «sykkel» og «sykler». I det første ordet er morfemet representert ved allomorfen «sykkel», mens morfemet i det andre ordet representeres av allomorfen «sykl». Med andre ord er «sykkel» og «sykl» hver sin morf og altså to allomorfer av det samme morfemet (som viser til transportmiddelet sykkel).

Én og samme morf kan referere til helt ulike morfemer i forskjellige sammenhenger. For eksempel kan morfen «vær» referere til tre ulike morfemer:

1. Fiskevær, sted ved sjøen som folk driver fiske fra
2. Hanndyr av sau
3. Vær innen meteorologi

Se også
-------

* Fonem (fon og allofon).
* Grafem (Skrifttegn)
* Leksem
* Stavelse
* Isolerende språk

Referanser
----------

1. ↑   «morfem», *Bokmålsordboka*
2. ↑  Matthews, Peter H. (1991): *Morphology*. Cambridge: Cambridge University Press, s. 107.

Litteratur
----------

* *Terminologien i norsk språklære*, Norsk Språkråds skrifter, (1977)

|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica **·** Encyclopædia Universalis **·** GND **·** LCCN
 |
**The Convention** (ofte forkortet til **TC**) er et av Norges datatreff.[]

Arrangementet ble startet allerede i 1996 i Caroline Kinosenter, men har siden 2000 blitt holdt hver vinterferie i Braatthallen i Kristiansund og varer fem dager i strekk. Siden 2008 har The Convention kun brukt halve Braatthallen, for å spare penger. The Convention trekker idag rundt 700 deltagere som hovedsakelig består av unge mennesker med interesse for data. Det arrangeres kompoer i de fleste populære videospill.

KODE5
-----

The Convention fikk som det første LANet i Norge mulighet til å holde en Kode5-kvalifisering i 2009.
Kvalifiseringen fant sted mellom 7. og 11. oktober 2009 i Braatthallen. Vinnerlaget fikk betalt reise og opphold til en plass i Kode5-finalene 2009/2010.

Se også
-------

* Liste over store norske datatreff

Referanser
----------

1. ↑  «Arkivert kopi». Arkivert fra originalen 19. mai 2014. Besøkt 18. mai 2014.

Eksterne lenker
---------------

* The Convention
* Braatthallen[*død lenke*]
* KODE5

Portal: Videospill
**Peter Lexau Grieg** (født 17. april 1864 i Bergen, død 18. juli 1924 i Bergen) var en norsk filolog og skoleleder.

Utdanning
---------

I 1878 tok han realskoleeksamen ved Tanks realskole, og i 1883 tok han examen artium ved Bergen katedralskole. Han ble deretter student og tok graden cand.mag.

Yrkesliv
--------

I 1890 ble han ansatt som lærer ved Hambros skole i hjembyen, og i 1899 ble han forfremmet til inspektør ved den samme skolen. Han underviste i engelsk og ble av elevene kalt «Blodappelsinen» pga sin friske rødlette hud.

I 1907 ble han ansatt som adjunkt ved Bergen katedralskole. I 1913 rykket han opp til stillingen som overlærer ved katedralskolen. Den 1. august 1916 ble han ansatt som rektor ved Fana kommunale middelskole, senere kalt Fana gymnas, i Fana som den gang var egen kommune sør for Bergen. Denne stillingen hadde han frem til sin død i 1924.

Verv
----

Grieg var fattigverge for Bergens fattigvesen fra 1904, og var fra 1907 formann i styret for det Sudmannske barnehjem. Fra 1916 til 1919 var han dessuten fra formann i den 9. krets av Filologenes og Realistenes Landsforening, det vil si Bergenskretsen. Fra 1916 til 1922 var han medlem av foreningens æresråd.

Familie
-------

Han var sønn av James Grieg (1834-1911) og Ingeborg Helene Rolfsen (1841-1890). Faren var hanskefabrikant. I 1893 giftet han seg med Helga Vollan (1869-1949). De fikk flere barn, deriblant

* forlagsmann Harald Grieg (1894-1972)
* forfatter Ingeborg Rolfsen Grieg (1899–1944), som skrev under pseudonymet Sissel Aas
* forfatter og foredragsholder Johanne Katharine Grieg Cederblad (1901–1979)
* forfatter, lyriker og krigsreporter Nordahl Grieg (1902-1943)

*Se Grieg (slekt) for mer om farsslekta*

Referanser
----------

1. 1 2 3  Peter Grieg (1921). «Fem-aarsberetning 1916-1921». *urn.nb.no* **(norsk)**. Fana kommunale middelskole. Besøkt 27. januar 2018.
2. ↑   Norvald Tveit: *Fra gull til grønne skoger*, Erik Grant Leas biografi
3. 1 2 3  *Studenterne fra 1883: biografiske meddelelser samlede i anledning af deres 25-aars studenterjubilæum*. Kristiania. 1908.
4. ↑  *Studentene fra 1883: fest- og minneskrift til 50-årsjubileet 1933*. Oslo: P. M. Bye & Co. 1933.

|  |  |
| --- | --- |
| Oppslagsverk/autoritetsdata | Historisk befolkningsregister **·** Geni
 |
Et **gasspjeld** er spjeldet som sitter i luftinntaket til en bensinmotor og reguleres trinnløst med gasspedalen. På motorer med forgasser sitter gasspjeldet som regel rett bak forgasseren, og regulerer mengden bensin-luft-blanding som slipper inn. På injeksjonsmotorer er det bare luftstrømmen som reguleres av gasspjeldet, bensinen sprøytes inn i inntaksmanifolden rett etter.

Innsprøytning
-------------

Gasspjeldet er plassert mellom luftinntaksfilteret og inntaksmanifolden. Gasspedalen er koblet til gasspjeldet via en wire eller kabel. Når du slipper gasspedalen, lukker du spjeldet, hvilket skaper et vakuum i inntaksmanifolden. Det blir så mindre oksygen i forbrenningskammeret, og mindre drivstoff blir forbrent. Lambdasonden vil oppdage at oksygennivået i avgassen er lav, og motorstyringsenheten (ECU-en) vil så redusere mengden drivstoff som blir sprøytet inn.

De fleste systemer har et potensiometer tilkoblet spjeldet som fungerer som en posisjonssensor. Motorstyringsenheten kan så justere drivstoffmengden med en gang du rører gasspedalen. En slik korrigering basert på viten om en endring før endringen er målbar, er et kybernetisk prinsipp som kalles foroverkobling. Det er lurt, men ikke nødvendig.

Forgasser
---------

Spjeldet i forgasseren på eldre motorer blir gjerne også kalt gasspjeld. Man kan tenke seg at dette systemet er ganske likt ovennevnte, men her justerer spjeldet mengden gass, bestående av luft og bensindamp, som slippes inn i manifolden.
**Peter Ling** (født 27. mai 1926 i Croydon i London i England, død 14. september 2006 i Hastings i East Sussex i England) var en manusforfatter og romanforfatter.

Ling begynte å skrive mens han var i hæren under andre verdenskrig og han fortsatte mens han tilbrakte to år på et sanatorium mens han kom seg etter å ha fått tuberkulose. Etter suksess som forfatter for hørespill, ble han manusredigerer sjef for barneserier hos Associated-Rediffusion. Ling var medskaper med Hazel Adair av såpeoperaene *Compact* og *Crossroads*

Ling skrev også manus for serier som *Dixon of Dock Green*, *The Avengers*, *Sexton Blake* og *Doctor Who*.

Han utga flere bøker, inkludert boken basert på *Doctor Who*-historien han skrev, *The Mind Robber*, for Target Books. Han skrev også historier for tegneserieheftet *Eagle*.[*død lenke*]

Referanser
----------

1. 1 2   Autorités BnF, BNF-ID 141161255[Hentet fra Wikidata]
2. 1 2   Internet Speculative Fiction Database, ISFDB forfatter-ID 3703, besøkt 9. oktober 2017[Hentet fra Wikidata]
3. ↑   www.timesonline.co.uk[Hentet fra Wikidata]

Eksterne lenker
---------------

* (en) Peter Ling på Internet Movie Database Rediger på Wikidata

* (en) Peter Ling hos The Movie Database Rediger på Wikidata
.
* Nekrolog.
* Intervju med Peter Ling av CAS.

  

Portal: Litteratur

|  |  |
| --- | --- |
| Oppslagsverk/autoritetsdata | Prabook **·** BIBSYS **·** VIAF **·** LCCN **·** ISNI **·** BNF **·** BNF (data)
 |
**Skattefogden** var en statlig tjenestemann som i Norge fram til 1. januar 2008 hadde ansvar for å kreve inn merverdiavgift, arveavgift og noen andre statlige krav i sitt fylke (bortsett fra Oslo og Akershus, som hadde felles skattefogdkontor fra 1992). Skattefogden fastsatte også avgift på arv eller gave. Skattefogden skulle også føre kontroll med kemnerne (skatteoppkreverene) for å sikre at disse krevde inn de skatter og avgifter som var foreskrevet. I «nynorskfylkene» Rogaland, Hordaland, Sogn og Fjordane og Møre og Romsdal het skattefogden *skattefuten*. I forbindelse med en større omorganisering av Skatteetaten inngår fra 1. januar 2008 oppgavene til skattefogdkontorene i skattekontorene.

Se også
-------

* Fogd

Referanser
----------

1. ↑  (no) Akershus skattefogd på Arkivportalen. Besøkt 25. juni 2014.
2. ↑  «Si farvel til futen». *Skattebetaleren*. 11. juli 2007. Arkivert fra originalen 23. desember 2014. Besøkt 25. juni 2014.

  


|  |  |
| --- | --- |
| Oppslagsverk/autoritetsdata | Store norske leksikon
 |
**Skatteamnesti** er en praksis som kan benyttes av et lands skattemyndigheter for å stimulere til frivillig innrømmelse av skatteunndragelser. 

Normalt vil oppdagede forsøk på å unndra inntekt eller formue fra beskatning medføre straffeskatt og juridisk tiltale. Penger gjemt i utlandet kan det imidlertid være krevende for skattemyndighetene å oppdage. Prinsippet med skatteamnesti er da å frafalle kravet og tilleggsskatt og eventuell straffesak dersom den som har unndratt midler fra beskatning selv bidrar til å avdekke dette. Skattemyndighetenes motivasjon er da å få inn skattemidler og å spare ressurser på etterforskning, mens skattebetaleren kan lette sin samvittighet og slippe å bekymre seg for de langt større konsekvensene av å bli oppdaget.

Skatteamnesti har blitt innført i en rekke vestlige land etter tusenårsskiftet. I Norge har skatteamnesti vært praktisert i flere år, og det gis hvert år skatteamnesti for mange milliarder kroner som har vært holdt skjult for Skatteetaten.

Referanser
----------

1. ↑  «Frivillig retting (skatteamnesti)»
2. ↑  Ny metode mot skattesvindel Bergens Tidende

Kilder
------

* «Frivillighetsvilkåret for skatteamnesti i sktfvl. § 14-4 bokstav d», av Ragnhild Berg Nilsen
***Salvation Nell*** er en amerikansk stumfilm fra 1915, regissert av George E. Middleton.

Handling
--------

I New York bor den unge Nell Saunders sammen med foreldrene sine, men den lille familien sliter. Faren hennes er en alkoholiker som dreper sin kone, og selv dør han ved et uhell blir kastet ut av en pub. Nell er også forelsket i vennen Jim, som stjeler for å tjene penger. Men Jim blir pågrepet og dømt til fem års fengsel, etter å ha drept en annen mann under en krangel.

Nell slutter seg deretter til Frelsesarmeen, hvor hun snart møter major Williams. Han blir snart forelsket i henne, men Nell nekter å gifte seg med ham. Når Jim blir løslatt fra fengsel, etter å ha sonet straffen sin, verver han seg til militæret i håp om å endelig kunne bevise at han er verdig til Nell. Hun godtar derfor ekteskapsforslaget hans.

Skuespillere
------------

* Beatriz Michelena som Nell Saunders
* William Pike som Jim Platt
* Nina Herbert
* Clarence Arper
* James Leslie som Sid McGovern

Referanser
----------

1. ↑  Salvation Nell
2. ↑  Alan Goble. *The Complete Index to Literary Sources in Film*

Eksterne lenker
---------------

* (en) *Salvation Nell* på Internet Movie Database Rediger på Wikidata

* (en) *Salvation Nell* på AllMovie Rediger på Wikidata

* (en) *Salvation Nell* på Silent Era Rediger på Wikidata
Jernbane
--------

Passasjertog
Jernbane i Latvia faller inn under Latvijas dzelzceļš, et statlig eid aksjeselskap. De har elektrisk lokaltog i Riga-området og dieseldrevne tog ellers. Fra Latvia er det mulig å ta tog til Estland, Litauen og Russland. Fra Riga går det ekspresstog til Moskva. I Rēzekne øst i landet krysser jernbanelinjen Riga-Moskva linjen Warszawa-St. Petersburg.

Den første jernbanen i Latvia (og i de baltiske stater) ble åpnet 25. desember 1861 mellom Riga og Daugavpils. Den linjen var 217 km lang. Latvia var da en del av Russland, og nøt godt av utbyggingen av jernbanenettet i det russiske tsardømmet, som hadde åpnet med strekningen Moskva-Petersburg i 1851.

Grunnen for å åpne denne strekningen var at det hadde blitt mindre farbart i elva Daugava, hvor gods som ble skipet ut via Riga ble fraktet. En jernbane ble da bygget av et privat aksjeselskap med statlige garantier. Byggingen foregikk fra 1858, hovedsakelig med britisk ekspertise.

I hovedstaden Riga har det vært trikk fra 1882.

Nøkkeltall:

* Totalt jernbanenett: 2 303 km
* Normalspor:: 2 270 km (1520 mm sporvidde), hvordav 257 km elektrisk
* Smalspor: 33 km 750 mm sporvidde (2004)

Offentlig vei
-------------

* Total lengde: 60 472 km
* Dekket: 57 206 km
* Udekket: 3 265 km (2002)

Elver og kanaler
----------------

* Farbar lengde: 300 km (2004)

Rørledninger
------------

* Gass: 1 097 km (2004)
* Olje: 409 km (2004)
* Raffinerte produkter: 415 km (2004)

Havneanlegg
-----------

Havna i Riga mellom 1890–1900
* Riga
* Ventspils

Handelsflåte
------------

* Totalt: 19 skip (1 000 registertonn eller over) 53 153 RT
* Etter type: Last 7, kjemisk tankskip 1, flytende naturgass 2, passasjer/last 3, oljetanker 5, roll on/roll off 1
* Registrer i andre land: 86 (2005)

Flyplasser og -selskaper
------------------------

Fokker F50 fra Air Baltic 
* 50 (estimert 2004)

Kilder
------

* CIA World Factbook: Latvia Arkivert 16. august 2011 hos Wayback Machine. (lest 14. november 2005 12:00)
* Jernbaneselskapets historie (lest 15. november 2005 13:00)

Eksterne lenker
---------------

* Latvijas dzelzceļš – jernbaneselskapet (engelsk, latvisk, russisk)
* Det latviske jernbanemuseet (latvisk, engelsk)
**Salvador Jorge Blanco** (født 5. juli 1926 i Santiago de los Caballeros i Den dominikanske republikk, død 26. desember 2010 i Santo Domingo) var en dominikansk politiker, advokat og forfatter. Han var president i Den dominikanske republikk i fire år fra 1982 til 1986.

Biografi
--------

Han startet sin politiske karriere som sekretær for komiteen Unión Civica de Santiago i 1963 og han sluttet seg til partiet PRD i 1964. Han satt som senator før han ble valgt til president.

Jorge Blanco styrte Den dominikanske republikk i løpet av en periode med dramatiske økonomiske vanskeligheter som i stor grad var pålagt av det internasjonale systemet.[] I 1985, for første gang siden borgerkrigen tok slutt 20 år tidligere, opplevde landet negative vekstrater i økonomien. 

Jorge Blanco var, på slutten av hans mandatperiode i 1986, av mange ansett å være en av de mest lovende politiske ledere i Den dominikanske republikk.[] Han ble arrestert etter anklager knyttet til korrupsjon.[] Jorge Blanco flyktet etter arrestasjonen til den venezuelanske ambassaden, den 30. april 1987, der han søkte om politisk asyl. Den venezuelanske regjeringen valgte ikke å svare på hans forespørsel om asyl. Jorge Blanco fikk lov til å dra til USA for å få medisinsk behandling for hjerteproblemer. 

President Joaquín Balaguer, som etterfulgte Blanco i presidentembetet, prøvde å få Blanco tiltalt for korrupsjon i november 1988. Blanco ble tiltalt (in absentia) ved Marino Vinicio Castillo, og til slutt ble han dømt til en enorm bot og 23 år i fengsel etter flere måneder med en rettssak som ble sendt på fjernsyn.[]

I mai 2001 vurdere Høyesterett saken på nytt og dommen ble dermed opphevet.[] Jorge Blanco nektet for at korrupsjonsanklagene var sanne og han hevdet de var et resultat av politisk forfølgelse fra hans politiske motstander og neste president Joaquín Balaguer.[]

Den 25. november 2010 ble han brakt til Centro de Medicina Avanzada Dr. Abel González. Etter at han skal ha falt ned fra sengen sin og slått hodet, noe som forårsaket en indre blødning.[] Tidlig på morgenen, den 26. desember 2010 fikk han et hjerteinfarkt og døde etter å ha ligget i koma i 37 dager.

Referanser
----------

1. ↑   Gemeinsame Normdatei, GND-ID 1056373989, besøkt 13. oktober 2015[Hentet fra Wikidata]
2. ↑   Munzinger Personen, Munzinger IBA 00000016696, besøkt 9. oktober 2017[Hentet fra Wikidata]
3. ↑   Munzinger-Archiv, Munzinger IBA 00000016696, besøkt 9. oktober 2017[Hentet fra Wikidata]
4. ↑   www.suntimes.com[Hentet fra Wikidata]

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Nationalencyklopedin **·** VIAF **·** GND **·** LCCN **·** ISNI **·** Munzinger (iba)
 |
**TV-adressa** var en digital lokal-tvkanal som eksisterte fra 1997 til 31. desember 2009. Fra 2. juni 2009 var de med i kanalpakkene hos en rekke digitalsignaltilbydere i Trøndelag og i Oslo-området. 1. januar 2010 la de ned de ordinære TV-sendingene og er nå kun å finne på internett. TV-adressa er en del av mediehuset Adresseavisen. TV-adressa startet opp i 1997 under navnet *TV Trøndelag*, men byttet i januar 2006 navn til TV-adressa. Kanalens studio lå i Adresseavisens hovedkontor på Heimdal i Trondheim. Adresseavisen og de gjenværende videojournalistene fra TV-adressa flyttet til Adresseavisens nye hovedkontor i 2014. Det primære dekningsområdet var hele Sør-Trøndelag pluss Stjørdal og Meråker. Nå distribueres levende bilder gjennom Adresseavisens nettsider.

Tv-program
----------

Tv-program som TV-adressa lagde i tiden de drev med ordinær kringkasting-TV:

* Nyheter: Aktuelt (nyheter)
* Ungdomsprogram: Triplet (hver hverdag) – hadde siste sending før sommeren 2007
* Trafikkmagasin: Bjarne bil og Morten motor – hadde siste sending før jul 2008
* Magasinet
* RBKmagasinet
* Matprogram: Mat med oss ToAn (kun høsten 2007)
* Egenproduserte dokumentarserier, for eksempel «Nidarosdomens restaureringsarbeider», «For full musikk», «Kystfugler», «Stein på stein», «Farlig fjell», «Verdensarven Røros», «I historiske fotspor» m.m.
* Student-TV i Trondheim sendte i TV-adressas sendetid på søndager (ble sendt på formiddagen og igjen i reprise på kvelden) og fra høsten 2008 også med kveldssendinger gjennom ukedagene.
* Boligmagasinet: Hjem (hver torsdag) (byttet navn fra På tapeten 23. august 2007 i forbindelse med at Adresseavisen utgir Hjem som eget magasin hver fredag)

Programledere
-------------

* Annemona Grann
* Grete Thobroe
* Arve Bremseth
* Odd Rune Wolden
* Terje Svaan
* Tormod Ellingsen
* Morten Enger
* Lina Leth-Olsen
* Svein Strugstad

Sendenett
---------

TV-adressa sendte analogt gjennom TVNorges nett frem til høsten 2009. Ut året sendte TV-adressa som loop-TV med saker som også ble lagt ut på internett; adressa.no. I tillegg hadde de plasseringer hos de aller fleste digitale TV-signaltilbydere i sitt nedslagsfelt, med unntak av paraboldistribusjon.

Referanser
----------

1. ↑  «TV-Adressa kan bli ren web-tv». Adresseavisen. 26. oktober 2009. Arkivert fra originalen 29. oktober 2009. Besøkt 24. januar 2010.

Eksterne lenker
---------------

* TV-adressas hjemmeside med nett-tv
***Dots and Dashes*** er en amerikansk stumfilm fra 1910.

Handling
--------

May Wilson og Jack Preston er ansatt ved et megler-kontor i sentrum. Etter at May har forlatt kontoret for dagen, kaller sjefen for firmaet Jack inn på hans private kontor. Han betror Jack at det er noe galt med regnskapet til organisasjonen, og ber Jack om å undersøke situasjonen. Når han ser på saken, oppdager Jack at hans medarbeider - Carson - har misligholdt regnskapene, og anklager ham for dette. Carson ber Jack om å ikke fortelle dette til noen andre, men Jack insisterer på at han må gjøre arbeidsgiveren deres kjent med fakta.

Men Carson låser ham inn i et stort pengeskap. Samtidig blir Mary lei av å vente på ham, og tror at han fremdeles arbeider seint på kontoret og har glemt tiden. Han går til kontoret hans, og oppdager at han er innestengt i pengeskapet. Med mindre Mary klarer å redde Jack snart, kommer kjæresten hennes til å dø av kvelning. Men hun vet ikke kombinasjonen til skapet, og klarer heller ikke å få tak i arbeidsgiveren deres på telefon.

Referanser
----------

1. ↑  DOTS AND DASHES

Eksterne lenker
---------------

* (en) *Dots and Dashes* på Internet Movie Database Rediger på Wikidata
**Dossenheim** er en kommune som ligger i den nordvestlige delen av delstaten Baden-Württemberg i Tyskland. Kommunen grenser i nord mot Schriesheim, i nordvest mot Ladenburg, i vest mot Edingen-Neckarhausen og i sør mot Heidelberg. Det er rundt regnet 12 000 innbyggere i kommunen. Dossenheim er en del av byregionen Rhein-Neckar-Kreis som har en befolkning på i overkant av 500 000 innbyggere.

Kommunen har en utstrekning på i overkent av 14 kvadratkilometer. Av dette er 17,2 prosent av overflaten satt av til bebyggelses- og infrastrukturformål. 32,3 prosent av arealet brukes til landbruk, mens 44,2 prosent består av skog. I løpet av de siste årene har landsbruksarealet krympet til fordel for økt bebyggelse.

Politikk
--------

### Kommunestyre

Kommunestyret i Dossenheim har, i tillegg borgermesteren, 22 medlemmer som velges gjennom direkte valg for fem år av gangen. Etter lokalvalget i 2014 ble dette setefordelingen i kommunestyret: 

Kommunevalget 2014| Parti | Stemmeandel | Seter |
| --- | --- | --- |
| CDU | 26,3 % | 6 |
| Grüne | 22,4 % | 5 |
| FW Dossenheim | 22,3 % | 5 |
| SPD | 16,7 % | 4 |
| FDP | 10,3 % | 2 |
| Valgdeltakelse | 60,85 % |  |

### Borgermester

Borgermesteren velges gjennom direkte valg for en periode på åtte år av gangen. Dagens borgermester er Hans Lorenz fra partiet CDU.

Borgermestere siden 1946:

* 1946–1948 Hermann Böhler
* 1950–1951 Georg Riedling (opprinnelig vara)
* 1951–1963 Karl Miltner
* 1963–1979 Heinrich Schumacher
* 1979–1995 Peter Denger
* siden 1995 Hans Lorenz

Referanser
----------

1. ↑  «Gemeinden in Deutschland mit Bevölkerung am 31. Dezember 2013». Statistisches Bundesamt. Besøkt 13. november 2015.

Eksterne lenker
---------------

* Offisielt nettsted Rediger på Wikidata

* (en) Dossenheim – kategori av bilder, video eller lyd på Commons Rediger på Wikidata

* (en) Dossenheim – galleri av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** GeoNames **·** MusicBrainz
 |
**Crínán av Dunkeld** (død 1045) var lekmannsabbed av bispedømmet Dunkeld, var kanskje også mormaer av Atholl. Crínán var stamfar til Huset Dunkeld, dynastiet eller kongeslekten som skulle styre Skottland fram til slutten av 1200-tallet.

Crínán var gift med Bethoc, datter av kong Malcolm II av Skottland, som regjerte fra 1005 til 1034. Da Malcolm II ikke hadde en sønn var den sterkeste arvelige krav til den skotske tronen etterkommere via Bethóc, og Crináns eldste sønn Donnchad I eller Duncan I ble skottenes konge, regjerte fra 1034 til 1040. Noen kilder indikerer at Malcolm II utpekte Duncan som sin etterfølger under reglene om tanisteri (skotsk-gælisk *tana*, *herredømme*) ettersom det ikke var noen annen mulig fordringshavere til tronen.

Crináns andre sønn, Maldred av Allerdale, holdt tittelen herre av Cumbria. Det er sagt at fra ham er det jarlene av Dunbar nedstammer fra i en ubrutt mannlig linje, eksempelvis Patrick Dunbar, 9. jarl av Dunbar.

Crinán ble drept i et slag i 1045 ved Dunkeld.

Crinán som lekmannsabbed av Dunkeld
-----------------------------------

Klosteret til Sankt Columba av Iona ble grunnlagt på den nordlige bredden av elven Tay på 500-tallet eller tidlig på 600-tallet etter at Columba gikk i land og møtte pikterne. Sannsynligvis ble klosteret først reist som en enkel gruppe med hus av kvistflettverk, men kirken ble ombygd på 800-tallet av Kenneth I mac Alpin (regjerte 843-858). Kenneth brakte relikvier fra Irland for beskytte dem fra angrep av vikinger fra Norge. Dunkeld ble det fremste bispedømmet i østlige Skottland inntil St Andrews fikk betydning fra 900-tallet.

Mens tittelen arvelig lekmannsabbed var en føydal posisjon som ofte ble utført i kun navnet synes det som om Crinán faktisk opptrådte som abbed for klosteret i sin tid. Han var således en mann av høy posisjon både i kirkelig og i det verdslige samfunnet.

Den praktfullt katedralen i Dunkeld, som nå ligger delvis i ruiner, ble bygget i stadier mellom 1260 og 1501, og står i dag på det stedet som klosteret i sin tid lå. Katedralen inneholder de eneste bevarte levningene fra det tidligere klostersamfunnet; en bane i rød stein som er synlig i østkorets vegg som kan ha blitt gjenbrukt fra en tidligere bygning, og to steinkors fra en gang rundt 800-900-tallet som nå står i katedralmuseet.

Referanser
----------

1. ↑   The Peerage person ID p10289.htm#i102882, besøkt 7. august 2020[Hentet fra Wikidata]
2. ↑   The Peerage[Hentet fra Wikidata]

Eksterne lenker
---------------

* FMG on Crinan
* Clans and Families of Ireland and Scotland

Portal: Historie

|  |  |
| --- | --- |
| Oppslagsverk/autoritetsdata | Geni
 |
**Leon A. "Jake" "The Bullfrog" Swirbul** (født 18. mars 1898 på Manhattan i New York City, død 28. juni 1960) var en amerikansk luftfartspioner og medstifter av Grumman Aircraft Engineering Corporation.

Swirbul ble født på Manhattan. Familien flyttet til Long Island da han var barn, han vokste opp i Sag Harbor og gikk på Pierson High School. Han studerte ved Cornell University frem til 1917, da han forlot universitetet for å melde seg til militærtjeneste ved U.S. Marine Corps.

Jake Swirbul og Leroy Grumman møttes i 1924 ved Loening Aeronautical Engineering Corporation i New York City. Loening var en av de mange små flyfabrikker som kom i kjølvannet av Første verdenskrig. Da firmaets Manhattan-fabrikk ble stengt etter salg til Keystone Aircraft i 1929 bestemte Swirbul og Grumman seg for å starte for seg selv. Grumman pantsatte sitt hus for 16 875 dollar og Swirbul bidro med 8 125 dollar. To andre Loening-ansatte bidro og en bankmann fra Wall Street, E. Clinton Towl, sluttet seg til. Grumman Aircraft Engineering Corporation ble formelt stiftet 2. januar 1930. Swirbul var produksjosleder, han kunne dynamikken bak masseproduksjon og han var ansvarlig for den enorme byggingen av fly under andre verdenskrig og var tilsvarende dyktig til nedtrappingen etter krigen for å sikre at bedriften overlevde. Grumman var eneste flyfabrikk på 1950s-tallet uten røde tall i regnskapene. Jake Swirbul døde av lungebetennelse den 28. juni 1960 mens han gikk sykmeldt for tarmkreft. Han døde kort tid etter at Grumman begynte å arbeide på Gemini programmet og en måned etter feiringen for ferdigstillelsen av Intruder.

Tusener fulgte han til graven. Swirbul-biblioteket ved Adelphi University bærer hans navn.

Eksterne lenker
---------------

* Raising Grumman: How Leroy Grumman and Jake Swirbul built a high-flying company from the ground up.

|  |  |
| --- | --- |
| Oppslagsverk/autoritetsdata | Prabook
 |
***Ctenicellus*** er en slekt av små, rødlige eller brunlige biller som blit plassert i familien kortvinger.

Utseende
--------

Små, gulbrune biller, bakkroppen er mye bredere enn forkroppen. **Hodet** er omtrent så langt som bredt, ofte med påfallende groper eller utvekster. Fasettøynene er vanligvis små og noe utstående, hos noen arter mangler de helt. Antennene er lange og kraftige, lett kølleformede. Palpene (munnfølerne) er kamformede. Brystskjoldet (pronotum) er omtrent så langt som bredt, vanligvis bredest foran midten, ofte med påfallende groper eller furer. Dekkvingene er runde i omriss, mye bredere enn brystskjoldet. De er glatte og blanke, med en eller flere dype lengdefurer. De to eller tre bakerste bakkroppsleddene stikker ut bak dekkvingene. Beina er ofte forholdsvis lange og kraftige, gjerne med fortykkede lår.

Levevis
-------

De voksne billene finnes gjerne i råtnende plantemateriale, som kompost, løvstrø, under bark eller lignende. De fleste lever sannsynligvis av midd og andre små leddyr. Denne slekten er knyttet til maur.

Utbredelse
----------

Slekten er utbredt i Australia.

Systematisk inndeling
---------------------

**Treliste**
* Ordenen biller, **Coleoptera**
	+ Underordenen Polyphaga
		- Overfamilien åtsel- og rovbiller, **Staphylinoidea**
			* Familien kortvinger (Staphylinidae)
				+ Underfamilien **køllebiller, Pselaphinae**
					- Overstammen Pselaphitae
						* Stammen **Ctenistini** Blanchard, 1845
							+ Slekten ***Ctenicellus*** Raffray, 1904
								- *Ctenicellus andersoni* (Blackburn, 1891)
								- *Ctenicellus laticollis* (Raffray, 1900)
								- *Ctenicellus major* Raffray, 1904

Referanser
----------

1. ↑  «Artsdatabankens artsopplysninger». Artsdatabanken. 15. november 2020. Besøkt 15. november 2020.
2. ↑  Raffray, A. 1904. Genera et catalogue des psélaphides. *Annales de la Société entomologique de France* 73: 1–400.

Eksterne lenker
---------------

* (en) *Ctenicellus* i Global Biodiversity Information Facility Rediger på Wikidata

* *Ctenicellus* – detaljert informasjon på Wikispecies Rediger på Wikidata
**Svartsengi kraftverk** er et geotermisk kraftverk på Island. Det er beliggende sydvest på Island på halvøya Reykjanes nord for Grindavík og eies av HS Orka.

Prøveboring i Svartengiområdet startet i november 1971, og det ble planlagt å bore 700 meter dypt. På 250 meters dyp var temperaturen om lag 200°C, og det ble da boret tre brønner på opptil 400 meters dybde. Varmtvannsproduksjon fra disse brønnene startet i 1976. Spillvann fra anlegget dannet etter hvert en lagune av blått, mineralholdig vann. Den blå lagune er i dag et populært spabad.

Etter flere utvidelser av anlegget var produksjonen i 2007 på 75 megawatt (MW) elektrisk energi og 150 MW termisk energi.

Se også
-------

* Geotermisk energi på Island

Referanser
----------

1. 1 2   HS Orka, «Power Plants», verkets språk engelsk, besøkt 28. januar 2021[Hentet fra Wikidata]

Eksterne lenker
---------------

* (is) Offisielt nettsted Rediger på Wikidata

* (en) Svartsengi power station – kategori av bilder, video eller lyd på Commons Rediger på Wikidata

Portal: Island
Republikken Jemtlands flagg, utformet av Kent Backman og Bo Oscarsson, avviker fra de de nordiske korsflaggene ettersom det hevdes at republikken har eldre aner enn kristendomens innføring på 1000-tallet.
**Republikken Jemtland**, eller mer fullstendig: **De forente republikkene Jemtland, Herjedalen og Ravund**. er et humoristisk kultur- og markedsføringsprojekt fra 1963 som i all hovedsak bygger på initiativ av Yngve Gamlin som utropte seg til den første presidenten. Republikken har både historiske og regionalpolitiske innslag.

Republikkens egenart manifesteres i et eget flagg, i språket jemtsk og i musikkfestivalen Storsjöyran, da presidenten (for tiden Eva Röse) forestår, samt Jemtlands Republikanske Armé, JRA, som er en parodi på IRA. Presidenten har utnevnt et ministerium, hvor jemtar og härjedalinger som har utmerket seg har fått poster; eksempler er Bodil Malmsten, Kim Anderzon, Rolf Lassgård og Kjell Albin Abrahamson. 

Inledningsvis var bevegelsen en protest mot den herskende politiken på 1950- og 1960-tallet, som ble ansett for å ha ledet til Jämtland lens avfolkning.

Presidenter
-----------

* Yngve Gamlin (1963–1983)
* Moltas Eriksson (1983–1988)
* Ewert Ljusberg (1989–2021)
* Eva Röse (2022–)

Se også
-------

* Storsjöyran
* Jämtlands län

Referanser
----------

1. ↑  *Från fälttåg till folkfest. Nordiska flaggor, fanor och symboler*, Föreningen Norden/Stiftelsen Läckö institutet, Läckö 1993, ISBN 91-85276-65-0, s. 133
2. ↑  JAMTLANDSBLADET 1 2008 Arkivert 12. mai 2014 hos Wayback Machine.
3. ↑  «Republiken Jamtlands president och ministrar 2001». Befrielserörelsen. Arkivert fra originalen 6. april 2008. Besøkt 6. januar 2008.

Litteratur
----------

* Carl-Göran Ekerwald (2004). *Jämtarnas Historia intill 1319*. Östersund: Jengel förlag. ISBN 9188672123.
* *Jämten 2000 Framtidstro*. Östersund: Jämtlands läns museum. 1999. ISBN 9179481590.
* *Ambiguous Identities in the New Europe*. Budapest: Replika. 1997. ISBN 9630496704.

Eksterne lenker
---------------

* Offisielt nettsted
* Republikklenker
**Henry av Huntingdon** (født ca. 1080, død 1160) var en engelsk historiker fra 1100-tallet og erkediakon av Huntingdon.

Henry er mest kjent for sin *Historia Anglorum* (*Historien om engelskmennene*) som dekker perioden fra den romerske invasjonen i 43 f.Kr. til Henrik II av Englands tiltredelse i 1154. Man har anslått at bortimot 74 prosent av hans tekst kommer direkte fra andre forfatteres verker gjennom sitat, oversettelser eller sammendrag, og hvor omtrent 40 prosent kommer fra Bedes *Historia ecclesiastica gentis Anglorum* fra tidligere i perioden. Henrys tekst er original for perioden 1126–1154, noen av de hendelsene han beskriver har han selv bevitnet, inkludert regimet til Henrik I av England og Henrik II av England, og det engelske kaos under Stefan. Hans historie er full av dramatiske fortellinger og var ekstremt populær og innflytelsesrik på andre historikere. Likevel skulle hans popularitet ikke endre seg i lys av strengere historieskildrere, heller ikke hans omhyggelige utforming som et bidrag til pågående politiske debatt om etniske, nasjonale og juridiske spørsmål angående periodens England og Wales.

Henry sementerte engelsk historie angående fem store invasjoner ved romerne, pikterne og skottene, angelsakserne, vikingene og normannerne. Hans historie var organisert i 1135-utgaven i syv bøker med følgende titler:

* Romernes styre av Britannia
* Engelskmennenes fremvekst
* Engelskmennenes omvendelse
* Engelskmennenes styre
* De danske krigene
* Normannernes fremvekst
* Normannernes styre

De senere versjoner av hans historie inkluderer opp til tre tilleggsbøker, om helgenes liv og andre mirakler (inkludert en spektakulær grisete skildring av forråtnelsen av liket til Henrik I), og et sammendrag av deler av Geoffrey av Monmouths *Historia Regum Britanniae*.

Henry er opphavet til periodebegrepet «heptarki» (som er lite brukt på norsk) som betyr et styre på syv personer, men i Henrys betegnelse menes den uformelle konføderasjonen av de angelsaksiske kongedømmer fra 500-tallet til 900-tallet bestående av Kent, Sussex, Wessex, Essex, Northumbria, East Anglia, og Mercia.

Referanser
----------

1. ↑   www.jstor.org[Hentet fra Wikidata]

Kilder
------

* Diana Greenway (oversetter), *Henry, Archdeacon of Huntingdon: Historia Anglorum – The History of the English People 1000-1154* (Oxford World's Classics) , Oxford University Press, 2002, ISBN 0-19-284075-4.
* Thomas Forester (oversetter), *The Chronicle of Henry of Huntingdon*, London: Henry G. Bohn, 1853; George Bell and Sons, 1876.
* The Chronicle of Henry of Huntingdon, utdrag online.

Eksterne lenker
---------------

* *Latin Chroniclers from the Eleventh to the Thirteenth Centuries: Henry of Huntingdon* fra *The Cambridge History of English and American Literature*, Volume I, 1907–1921.

  


|  |  |
| --- | --- |
| Oppslagsverk/autoritetsdata | Brockhaus Enzyklopädie **·** Deutsche Biographie **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NLA **·** NKC
 |
**Adelaide Johanne Thekla Isidore Wedel-Jarlsberg** (født 26. desember 1821, død 31. juli 1877) var mor til Fridtjof Nansen. 

Hun var datter av baron Christian Frederik baron Wedel-Jarlsberg til Fornebo (1788-1854) – en yngre bror til stattholder Herman Wedel-Jarlsberg – og Hedevig Frederikke von Witzleben (1788-1850). Ifølge tidligere biografier skal Adelaide ha vekket oppsikt i samtiden ved sine lite aristokratiske interesser, hun skal blant annet i sine yngre år ha gått på ski.

Ekteskap
--------

I 1844 giftet hun seg med løytnant Jacob Bølling (1814–1853), og da brudgommens far var bakermester, ble foreldrene så krenket at de nektet å komme i bryllupet. De fikk fem barn, men Bølling døde allerede i 1853. 

Etter fem år i enkestand giftet hun seg på ny, denne gang med Baldur Fridtjof Nansen (1817–1885). Bryllupet ble holdt hos hennes eldre bror Christian Burchard Emil (1812–1894), senere var det middag på Fornebo hos den andre broren Theodor Frederik (1826–1870). 

Sammen fikk de sønnene Fridtjof og Axel. 

Adelaide døde på Lille Frøen den 31. juli 1877.

Referanser
----------

1. 1 2   Danmarks Adels Aarbog[Hentet fra Wikidata]
2. 1 2 3   Genealogics[Hentet fra Wikidata]
3. ↑  Greve, Tim (1973). *Fridtjof Nansen*. Oslo: Gyldendal. s. 18–19. ISBN 8205059756.
4. ↑  Meyer, Ulla (1945). *Norske mødre*. Oslo: Dybwad. s. 75.

|  |  |
| --- | --- |
| Oppslagsverk/autoritetsdata | Historisk befolkningsregister
 |
**Fabula Rasa** (stiftet i 2004) er en fri teatergruppe med tilknytning til Nesodden, Akershus som produserer ny scenekunst med inspirasjon fra performance, film, billedkunst, konsert og teater, med utgangspunkt i en tematikk som oppleves som relevant for samtiden. Fast ensemble består av kunstneriske ledere Marius Kolbenstvedt og Nina Ossavy, skuespiller Thomas Hildebrand og Runhild Olsen. 

Fabula Rasa ble nominert til Gullsekken 2007 for deres barneforestilling En Hemmelig Hage, og vant konkurransen om å lage ny dramatikk for barn, utlyst av Norsk Dramatikkfestival i samarbeid med Dramatikerforbundet og Scenekunstbruket; barneforestillingen Istialia i 2009.

Forestillinger
--------------

* Kameratklubben (2009).
* Veras Vinduer (2008).
* Tangent (2007).
* En Hemmelig Hage (2005).

Referanser
----------

1. ↑  Scenekunst i finalen for Gullsekk-pris - Scenekunst.no Arkivert 25. januar 2008 hos Wayback Machine.
2. ↑  Eksperimentell vinner av prosjektmidler til barnedramatikk - Dramatikerforbundet

Eksterne lenker
---------------

* Fabula Rasa – Offisiell side Arkivert 3. mars 2011 hos Wayback Machine.
Tombola i Tyskland i 1954.
**Tombola** er et lotteri eller sjansespill hvor loddene oppbevares i og trekkes fra en spesiell trommel. Trommelen kan dreies rundt, slik at de sammenrullede loddene blandes. Gjennom en luke i trommelen kan spilleren trekke et lodd, som kan vise seg å være vinnerloddet.

Ordet brukes også i overført betydning om spill der tilfeldige tall trekkes ut, eller om situasjoner der tilfeldigheter er avgjørende for resultatet.

Ordet tombola stammer fra italienske *tombolare* som betyr *tumle rundt.* Spillet oppsto på 1700-tallet i Napoli i Sør-Italia og er fremdeles et populært spill – og er en juletradisjon for familier. Spillet sies å ha oppstått i 1734 etter en uenighet mellom hertug Karl III og dominikanermunken Gregorio Maria Rocco (1700–82), kjent som *Fader Rocco*. På denne tiden var lotto et populært spill, og hertugen ønsket å skattlegge spillet. Fader Rocco var uenig og ville forby det «umoralske spillet». Til slutt endte konflikten med at lotto ble beskattet, og i tillegg forbudt i julehøytiden – slik at katolikkene kunne konsentrere seg om å be og å hylle julehøytiden. Napoleanerne løste imidlertid dette forbudet ved å finne opp et alternativ og svært likt spill, *tombola*. Det ikke-forbudte tombola ble dermed særlig mye spilt i forbindelse med familiesamlinger i julen.

Spillet spredde seg til USA med italienske emigranter og derfra videre til Nord-Europa og Norden. Spillet har likheter med andre sjansespill som bingo og basar.

Referanser
----------

1. 1 2  «'tombola' i Bokmålsordboka». *ordbok.uib.no*. Besøkt 29. desember 2018.
2. ↑  «Den prisvindende forfatter Jan Kjærstad: »Litteraturpriser er en tombola«». *Politiken* **(dansk)**. 6. august 2018. Besøkt 29. desember 2018.
3. ↑  «tombola». *Store norske leksikon* **(norsk)**. 20. februar 2018. Besøkt 29. desember 2018.
4. 1 2  «Tombola: a Christmas tradition». *The Florentine* **(engelsk)**. 30. november 2017. Besøkt 29. desember 2018.
5. ↑  «Tombola». *www.italyheritage.com*. Besøkt 29. desember 2018.
6. ↑  «5 traditions of Neapolitan Christmas» **(engelsk)**. Visit Naples. Besøkt 29. desember 2018.

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi
 |
**Andreas Jørgensen Riiser** (født 17. mars 1979) er en norsk filmregissør med utdanning fra Den norske filmskolen på Lillehammer (2003-06) og The European Film College (1999). 

Han var før filmskolen i flere år Roy Anderssons «høyre hånd», og har regissert en rekke kort- og novellefilmer (blant annet *Mr. Death, Outside Comfort, ISOLA* og *Goldfish Tradition*) samt promo- og musikkvideoer for Coldcut, The White Birch, Big Bang og Jaga Jazzist.

For tv har Riiser regissert blant annet «I heisen med» for NRK, flere promoer og feature intervjuer for *Skavlan* med bl.a. Justin Bieber og Robbie Williams*,* episoder av «Uti vår hage 2», innslag, vignetter og programdesign for NRK og TV2, samt over hundre reklamefilmer som har vunnet flere priser, deriblant tolv «Sølvfisker» og to «Gullfisker» i 2009 og 2018.

For kino har Riiser regissert *Ekspedisjon Knerten* i 2017 og jobber for tiden med flere TV- og kinoprosjekter i utvikling.

Filmografi - utvalg
-------------------

### FILM

* 2004 *Goldfish Tradition*
* 2005 *Brick Vision*
* 2006 *ISOLA*
* 2007 *Mr. Nichols*
* 2012 *Outside Comfort*
* 2016 *Mr. Death*
* 2017 *Ekspedisjon Knerten*

### TV

* 2008 – *Uti vår hage sesong 2 – episode 1,4*
* 2010 *Storbynatt*
* 2011 *En vakker dag* - med Bjørn Eidsvåg
* 2012 *Promos Skavlan* - med Robbie Williams
* 2014 *I heisen med*

Eksterne lenker
---------------

* (en) Andreas J. Riiser på Internet Movie Database Rediger på Wikidata

* (en) Andreas J. Riiser hos The Movie Database Rediger på Wikidata
Tombstone i 1881.
Allen Street i dagens Tombstone.
**Tombstone** er en by i Cochise County i Arizona. Byen ble grunnlagt i 1879 i et område som da var kalt Arizona Territory. Ifølge folketellingen i 2000 hadde byen et innbyggertall på 1 504, noe som var en drastisk nedgang i folketallet siden den gang da byen var større enn San Francisco.

Historie
--------

Tombstone vokste opp omkring en rik sølvmine og ble hurtig kjent som en av vestens mest lovløse steder. Eksempelvis var byens «kulturhus» Bird Cage Theater kun i drift i åtte år, men i den tiden døde det 26 mennesker der. Tombstone var i 1881 også plassen for en av de mest kjente duellene gjennom tidene, hvor blant annet «Doc» Holliday og Wyatt Earp var innblandet.

Tombstone er i 2008 godt bevart samt et populært reisemål.

Referanser
----------

1. ↑  United States. Bureau of the Census (2016) (på en), *2016 U.S. Gazetteer Files*, Washington D.C.: Bureau of the Census, Wikidata Q32859555,

Eksterne lenker
---------------

* (en) Offisielt nettsted Rediger på Wikidata

* (en) Tombstone, Arizona – kategori av bilder, video eller lyd på Commons Rediger på Wikidata

* (en) Tombstone, Arizona – galleri av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** LCCN **·** BNF **·** BNF (data) **·** SUDOC **·** GeoNames **·** MusicBrainz **·** GNIS **·** GNIS
 |
**Una Line Ree Hunderi** (født 25. august 1971) er en norsk fotograf som har hatt en rekke utstillinger i Norge.

Hunderi ble født i Wellington, New Zealand, men hun vokste opp på Ugla i Trondheim. Utdannet fra Trondheim katedralskole og med hovedfag i fotografi fra Kunsthøgskolen i Bergen 1998. I 2002 fikk hun en *master of arts*-grad innen film og TV fra Universiteit van Amsterdam. 

Hunderi har hatt en rekke utstillinger, både gruppeutstillinger og separatutstillinger. Mest oppmerksomhet fikk hun for utstillingen «Sun City» på Galleri Brandstrup i Oslo hvor hun viser bilder av urbane rom. Bilder fra denne utstillingen er blant annet blitt vist på Oslo sentralstasjon i forbindelse med NSBs statsning Rom for kunst og på TV 2 som kunstvignett før og etter reklamepausene.

Eksterne lenker
---------------

* Hunderis eget nettsted
* Intervju med Una Line Ree Hunderi i Aftenposten
* Om «Sun City»-prosjektet på Oslo S

Portal: Kunst

|  |  |
| --- | --- |
| Oppslagsverk/autoritetsdata | VIAF **·** GND **·** ISNI **·** KulturNav
 |
Må ikke forveksles med hjulspindel.
Hjuloppheng med dobbel triangelarmsfjæring. Styrespindelen kan sees i midten av bildet, og er festet til øvre og nedre lenkearm, samt styremekanismen via kontrollarmen og styreleddet.
En **styrespindel** er en bildel som holder hjulnavet direkte (på hjul med drift) eller alternativt via hjulspindelen (på hjul uten drift), og som er koblet sammen med hjulopphenget og styringsmekanismen. På vanlige biler hvor forhjulet svinger er det en styrespindel per forhjul.

Typer
-----

Styrespindler fås i mange utforminger, men kan grovt deles inn i to typer; de som kobles til et nav og de som kobles til en spindel.

Bruk
----

### Bakhjulstrekk

På biler med bakhjulstrekk er styrespindelen vanligvis festet til en bremserotor via en senterspindel (senterspindelen er ikke synlig på bildet øverst i artikkelen). Felgen festes så via navbolter og hjulmuttere (eller eventuelt bare hjulbolter), og hjulet kan dermed rotere fritt på senterspindelen.

### Forhjulstrekk

På biler med forhjulstrekk har ikke styrespindelen en senterspindel, men istedet et nav koblet til en drivaksling og tilhørende lager. Enden på drivmekanismen har dermed de nødvendige festepunktene for hjul og bremser. Koblingen vil rotere slik som drivakslingen dikteter og vil ikke rotere fritt av seg selv, men kun dersom akslingen blir koblet fra transakslingen eller differensialen.

Diagram som viser styrespindel (merket *suspension knuckle*) og andre deler av hjulopphenget til en 2015 Dodge Ram 3500.

Se også
-------

* Ackermannsstyring
* Kuleledd (mekanikk)
* Drivmansjett

Referanser
----------

1. ↑  Mutha, Antriksh; Thosar, Shubham; Ghodmare, Nikhil (2017). *Innovative Design and Development Practices in Aerospace and Automotive Engineering*. Lecture Notes in Mechanical Engineering **(engelsk)**. Springer, Singapore. ISBN 9789811017704. doi:10.1007/978-981-10-1771-1\_50.
2. ↑  «What the #&@% is it?». *Road & Track* **(engelsk)**. 15. april 2013. Besøkt 3. mai 2018.